Leila Pärtelpoeg

Leila Pärtelpoeg (kuni 22. jaanuarini 1940 Li-Ester Brakel, kuni 1951 Leila Pelmas; 17. september 1927 Tallinn) on eesti sisearhitekt ja pedagoog, ajaloolise mööbli spetsialist.

Elukäik
Ta õppis 1934–1940 Tallinnas kolledžis, lõpetas 1946 Tallinna 8. keskkooli. Ta jätkas õpinguid 1946 Tallinna Polütehnilises Instituudis arhitektuuri erialal, lõpetas Eesti Riikliku Kunstiinstituudi (ERKI; teistel andmetel Tallinna Riikliku Tarbekunsti Instituudi) 1954.

Pärast lõpetamist asus tööle Tallinnas Kultuuriministeeriumi kunstimälestiste inspektorina, kellena töötas 1954–1955. Aastatel 1954–1961 oli ka NSV Liidu Kaubanduspalati Eesti filiaali reklaami- ja projekteerimisbüroos sisearhitekt (kujundas koos Salme Liiveri ja Maimu Pleesiga Tallinna jt Eesti linnade kauplusi ja kohvikuid). 1961–1978 töötas Kaubandusministeeriumi projekteerimisbüroos KIPR (kujundas koos Väino Tamme, Allan Murdmaa ja Udo Umbergiga Tallinna restorane ja kohvikuid). 1961–1982 ka ERKI ruumi- ja mööblikujunduse õppejõud (aastast 1973 dotsent).

Täiendas end 1965 ja 1967 Soome arhitektide juures, 1968–1969 mööbliajaloo alal Leningradis Ermitaažis ja 1976–1977 Ida-Saksamaal ning 1993 ajalooliste interjööride alal Põhjamaade Ministrite Nõukogu stipendiaadina Taanis ja Soomes.

Kuulub 1958. aastast Eesti Arhitektide Liitu ja 1993. aastast Eesti Sisearhitektide Liitu

1949 tuli ta Eesti NSV meistriks slaalomis, lisaks on ta veel saanud muid medaleid Eesti NSV meistrivõistlustelt mäesuusatamises ja tennises.

Looming

Sisekujundusi
 1976–1989 Tallinna raekoda
 1976–1989 Kreutzwaldi Memoriaalmuuseum
 1993 Konstantin Pätsi mälestustuba Kloostrimetsa talus

Mõisad
 Palmse mõis (1972–1986) sisustas vana originaalmööbliga
 Rägavere mõis (1979–1983, koos Tiit Hanseni ja C. Tammega)
 Sagadi mõis (1982–1986, sisustas vana mööbliga)
 Saku mõis (kolmiksaal ja parempoolne tiib, 1984)
 Kolga mõis valitsejamaja, tallid ja tõllakuur (1985–1987, koos C. Tammega)
 Vihula mõis jääkelder (kujundas külarestoraniks, 1994) ja nn tagamõis (kujundas hotelliks, 1995, koos Urmas Arikesega)
 Röa mõis (pargipaviljon, 2010)

Ruhnu
Tegi 1974–1982 Ruhnu hoonetes toonase riikliku kunstiinstituudi õppejõuna tudengitega mõõtmispraktikat, mida tellis Eesti NSV Riiklik Etnograafiamuuseum.

Loonud Ruhnu küla säilitamise kontseptsiooni (1975–1989) ja kujundanud Ruhnu muuseumi (1988, koos Marika Reintami, restauraator Mati Raali ja metallikunstnik Tõnu Lauguga). Ta on olnud tegev Korsi talu ja sinna Kihnu–Ruhnu mängude ajal koondatud muuseumi esemete säilitamisel.

Restoranid
 1960 Vana Toomas
 1969 Mündi baar
 1974 Nord

Tunnustus
 1984 – Eesti NSV teeneline arhitekt
 1997 – Eesti Kultuurkapitali arhitektuuri sihtkapitali aastapreemia (koos Mart Kalmu, Ülar Saare, Mari ja Kaarel Kurismaaga; Riigikogu istungitesaali ajaloolise interjööri ennistamine)
 2001 – Valgetähe IV klassi teenetemärk
 2010 – Eesti Vabariigi kultuuripreemia elutöö eest
 2010 – Eesti Kultuurkapitali arhitektuuri sihtkapitali aastapreemia (sisearhitektuuri preemia – Röa mõis – Röa pargipaviljoni sisearhitektuurne lahendus; peene, mõtestatud ja elamusliku ruumi loomine ajaloolise mõisahoone rekonstrueerimisel)
 2011 – Eesti Rahvuskultuuri Fondi elutöö tänuauhind
 2019 – Eesti Kultuurkapitali arhitektuuri sihtkapitali elutööpreemia (parim asjatundja Eesti ajalooliste interjööride vallas, kes on näidanud erinevatest perioodidest pärit hoonete taastamisel lisaks pieteeditundelisele suhtumisele ajaloolisse pärandisse ka isikupärast ja loovat lähenemist)

Isiklikku
Tema abikaasa oli suusataja ja sporditegelane Ilmar Pärtelpoeg. Nende tütred on ehtekunstnik Mari Pärtelpoeg ja sisearhitekt Kadri Tarbe.

Viited

Kirjandus
Krista Kodres. "Pärtelpoeg, Leila". // Eesti kunsti ja arhitektuuri biograafiline leksikon. Eesti Entsüklopeediakirjastus. Tallinn 1996. Lk 409–410

Välislingid
Saagem tuttavaks. Kujunduskunstnik Leila Pärtelpoeg
Saade. Armastasin ilma peata lõvi
Krista Kodres. Põhimõttekindel Leila Pärtelpoeg
Leila Pärtelpoja sporditulemused

Eesti pedagoogid
Eesti sisearhitektid
Eesti suusatajad
Eesti Kunstiakadeemia vilistlased
Eestistatud nimega inimesed
Valgetähe IV klassi teenetemärgi kavalerid
Sündinud 1927